b'\n_START_ARTICLE_\nBrzostrelka\n_START_PARAGRAPH_\nBrzostrelka, tudi hitrostrelka, je podskupina ro\xc4\x8dnega strelnega oro\xc5\xbeja, ki je prenosno, avtomatsko in namenjeno za bojevanje iz bli\xc5\xbeine. Zaradi dol\xc5\xbeine cevi je brzostrelka vmesna podskupina med kratkocevnim in dolgocevnim oro\xc5\xbejem. Osnovna razlika med brzostrelkami in juri\xc5\xa1nimi pu\xc5\xa1kami je v tem, da brzostrelke uporabljajo pi\xc5\xa1tolsko strelivo. Uporaba tega streliva in kraj\xc5\xa1a cev jim zmanj\xc5\xa1a domet, tako da je njihovo delovanje u\xc4\x8dinkovito in smiselno na razdaljah pribli\xc5\xbeno do 100 m (nekatere imajo uporabni domet do 200 m)._NEWLINE_Prve brzostrelke so se pojavile v \xc4\x8dasu prve svetovne vojne, ko so vojaki za bojevanje v jarkih potrebovali kompaktno oro\xc5\xbeje z veliko hitrostjo streljanja na kratkih razdaljah. Priljubljene so bile tudi v \xc4\x8dasu druge svetovne vojne, saj so bile idealne za pogoste boje v naseljenih podro\xc4\x8djih._NEWLINE_Zaradi iznajdbe juri\xc5\xa1ne pu\xc5\xa1ke ter zaradi omejene prebojnosti, ki jo nudi strelivo za pi\xc5\xa1tole, je uporaba brzostrelk kmalu po vojni za\xc4\x8dela upadati, po uvedbi la\xc5\xbejih pu\xc5\xa1kovnih nabojev (kot je npr. 5,56\xc3\x9745 NATO) pa je njihova uporaba v voja\xc5\xa1kih krogih prakti\xc4\x8dno zamrla. Predvsem v vojski so na veljavi pridobile karabinke, ki so skraj\xc5\xa1ane verzije juri\xc5\xa1nih pu\xc5\xa1k, vendar uporabljajo pu\xc5\xa1kovno strelivo._NEWLINE_Brzostrelke se \xc5\xa1e vedno uporabljajo za naloge, kjer je zahtevana kompaktnost (zaradi omejenega prostora ali mo\xc5\xbenosti prikritega no\xc5\xa1enja), ni\xc5\xbeja prebojnost in mo\xc5\xbenost du\xc5\xa1enja poka. Zaradi slednjih lastnosti se precej uporabljajo predvsem za policijske in varnostne naloge._NEWLINE_Glede na uporabo se brzostrelke delijo na enoro\xc4\x8dne (Uzi, Ingram) in dvoro\xc4\x8dne (MP-5, Model 61 \xc5\xa1korpijon) Enoro\xc4\x8dne so tako bolj podobne avtomatskim pi\xc5\xa1tolam, dvoro\xc4\x8dne pa juri\xc5\xa1nim pu\xc5\xa1kam.'